สมาคมนายหน้าจัดแถวคนขาย
ชี้แจงลูกค้าให้ครบถ้วนรอบด้านเป็นตัวกลางเจรจาบริษัทประกัน
3 ต.ค. 2554

ชี้แจงลูกค้าให้ครบถ้วนรอบด้านเป็นตัวกลางเจรจาบริษัทประกัน
นายกสมาคมนายหน้าประกันวินาศภัยคนใหม่ เล็งกำหนดมาตรฐานการขายประกัน ยกระดับบริการหลังการขาย
นายปานวัฒน์ กูรมาภิรักษ์ นายกสมาคมนายหน้าประกันภัยไทย เปิดเผยว่า เพื่อยกระดับความน่าเชื่อถือของบริษัทนายหน้าประกันภัย หรือโบรกเกอร์ประกันภัย จะมีการหารือกับบริษัทสมาชิก 65 แห่ง เพื่อกำหนดมาตรฐานการขายและการให้บริการหลังการขายในอนาคต เพื่อยกระดับการขายประกันให้มีมาตรฐานเดียวกัน
“การขายประกัน นายหน้าจะต้องอธิบายให้ลูกค้าเข้าใจว่า กรมธรรม์แต่ละอย่างจะไม่คุ้มครองอะไรบ้าง ซึ่งกรณีนี้เป็นเรื่องสำคัญ เพื่อทำให้ลูกค้าเห็นว่า ได้รับความคุ้มครองที่ตรงกับความต้องการหรือไม่ ปัจจุบันบริษัทนายหน้าขนาดใหญ่ทำกันอยู่แล้ว แต่สมาคมจะต้องให้สมาชิกทุกระดับยึดเกณฑ์นี้ด้วย เพื่อสร้างความน่าเชื่อถือให้กับประชาชนผู้ซื้อประกัน” นายปานวัฒน์ กล่าว
นอกจากนี้ นายหน้าควรจะเสนอขายความคุ้มครองที่ครอบคลุมทุกความเสี่ยงของลูกค้า เพื่อให้ลูกค้าได้รับการดูแลครบวงจร ส่วนลูกค้าจะซื้อหรือไม่ เป็นการตัดสินใจของลูกค้า และนายหน้าจะต้องให้คำแนะนำในการป้องกันภัยที่จะเกิดขึ้นด้วย
นายปานวัฒน์ กล่าวว่า นอกจากนี้ จะต้องกำหนดมาตรฐานการให้บริการหลังการขาย ที่นายหน้าจะต้องเข้าไปเป็นตัวแทนลูกค้าในการติดต่อกับบริษัทประกันภัย และเจรจาให้เกิดความเป็นธรรมทั้งสองฝ่าย
“กรณีเหตุการณ์ชุมนุมที่ราชประสงค์ที่ผ่านมา เป็นสิ่งที่ยืนยันได้ชัดเจนถึงการทำหน้าที่ ในฐานะนายหน้าได้ทำการต่อสู้เพื่อหาความเป็นธรรมให้กับลูกค้าและบริษัทประกันภัย ซึ่งเรื่องอยู่ในชั้นศาลแล้ว” นายปานวัฒน์ กล่าว
นายปานวัฒน์ กล่าวว่า ในรายละเอียดของมาตรฐานการขายประกันและบริการหลังการขายจะต้องหารือกันอีกครั้งหนึ่ง หลังจากมีจำนวนสมาชิกเพิ่มขึ้นเกิน 50% ของจำนวนบริษัทนายหน้าที่ได้ใบอนุญาตจากคณะกรรมการกำกับและส่งเสริมการประกอบธุรกิจประกันภัย (คปภ.) ทั้งหมดประมาณ 700 แห่ง ซึ่งปัจจุบันมีสมาชิกเพียง 65 บริษัทที่ทำยอดขายได้ถึง 80% ของยอดขายผ่านนายหน้าทั้งหมด แต่การจะเป็นตัวแทนของบริษัทนายหน้าได้อย่างเต็มที่ จะต้องมีสมาชิกเกินครึ่งหนึ่ง 
นายกสมาคมนายหน้าประกันภัยกล่าวว่า ปัจจุบัน คปภ.ยังไม่มีการกำหนดมาตรฐานการขายของบริษัทนายหน้าประกันภัย แต่มีข้อกำหนดเฉพาะตัวแทนเท่านั้น และกำหนดเพียงทุนจดทะเบียนขั้นต่ำของนายหน้า 2 ล้านบาท